С резолюция на Генералната асамблея на ООН от 26 октомври 2005 година всяка трета неделя от месец ноември се отбелязва като ден за възпоменание на жертвите от пътнотранспортни произшествия, който тази година е на 17.11.

На този ден почитаме паметта на хилядите загинали без време по пътищата на нашата страна. Нараняванията и убийствата по пътищата нанасят огромни загуби на отделния човек, на семействата и на обществото като цяло. Всеки участник в пътно произшествие може да загуби за части от секундата живот, здраве, средства, време и бъдеще. Черната статистика за тази година на територията на страната до момента е 510 загинали и 7538 ранени. Този ден е повод още веднъж да напомним, че от поведението ни на пътя зависят животът и съдбата на много хора.

През месец ноември в ОДЗ №2 „Знаме на мира” се планираха и проведоха прояви, посветени на Световния ден за възпоминание за жертвите на пътнотранспортни произшествия. Целта бе да се подпомогнат децата да осъзнаят себе си като активни участници в движението по пътищата, да откриват и разбират опасностите на улицата и да усвоят принципите на безопасно поведение. Предложените обучаващи, игрови и практически ситуации отразяваха пътно- транспортната обстановка у нас с реални ситуации, които се случват по нашите пътища, всяка тема бе свързана с това, което е ежедневието на децата: движението им по улицата в посока към детската градина или дома, най- често срещаните пътни знаци, пресичането на улици и кръстовища, управлението на велосипед и пързалянето с ролкови кънки или скейтборд, пътуването с обществения транспорт, разнообразието на превозните средства и др. Обърнато бе внимание на активната и пасивната защита на детето. Децата наблюдаваха реална пътна среда, споделяха преживявания- разказваха и коментираха действителни случки на улицата, обсъждаха презентации, разучаваха литературни и музикални произведения, посветени на пътната безопасност, рисуваха и апликираха.

На обща родителска среща, включваща лекция и разговор на тема „Децата- наша първа грижа”, както и чрез анкета „Познава ли Вашето дете правилата за БДП?”, на родителите бе предоставена възможност да изразят мнение по отношение на възпитателно- образователната работа с децата по пътна безопасност и култура на движение. Над 2/3 от родителите бяха на мнение, че възможностите за превенция на риска са добри, а също така всички подкрепят нашите инициативи в тази насока. Подписано бе споразумение между деца и възрастни : „Мамо, татко, нека спазваме заедно правилата по пътищата!”

На 15.11.2013г. в съответствие с планираните прояви, се проведе среща на децата с инспектор Здравко Дечев. Полицаят беседва с децата как да се движат безопасно по пътя, припомни им и правилата, които трябва да спазват.

В последвалият разговор между представителя на КАТ и педагогическия екип с радост бе констатирано, че през изтичащата година на територията на Община Балчик няма регистрирани пътно- транспортни произшествия с фатален изход, в които да са участвали деца.

Цел: Да бъдат отговорни за поддържане и опазване на живота си, както и този на околните.